*Panemunėlis – kultūros sostinė. Tai jokia naujiena šiandien. Ji tokia iš tiesų buvo niekam nepaskelbus. Ir ne metus, bet dešimtmečius, kai Lietuva buvo uždaryta caro kalėjime.*

**Panemunėlio didieji**

Onutė Levadavičiūtė - Balkevičienė

Panemunėlio parapija buvo vienintelė raštingiausia visoje Lietuvoje – visi parapijiečiai skaitė ir rašė lietuviška. Miestelio centre veikė tik viena rusiška mokykla, o kaimuose - dešimtys. Naujikų kaime 1893 m. suvaidintas pirmasis slaptas lietuviškas vaidinimas. Aštuoneriais metai anksčiau už viešąjį, jau caro valdžios leistą Palangoje. Iš Panemunėlio parapijos teatrinis klojimų sąjūdis išplito po visą Lietuvą. Į Panemunėlį knygnešiai lietuviškų knygų atveždavo poriniais vežimais. O iš čia jos keliaudavo į Kupiškį, Skapiškį, Kamajus... Bažnyčioje giedojo didelis choras, per šventes grojo orkestras, klebonijoje skambėjo kamerinė muzika. Kaimuose būrėsi skudutininkų, kanklininkų ansambliai. Kokie čia dėjosi niekur kitur Lietuvoje neregėti stebuklai, važiavo pasižiūrėti ir įsitikinti garsiausi Lietuvos žmonės, veikėjai, mokslininkai, rašytojai... Atvažiavę negalėjo atsistebėti. Panemunėlio parapijoje per mokslą, kultūrą jau stiebiesi pirmieji tautinio atgimimo daigai. Ir jie išdygo visu dešimtmečiu anksčiau nei Jonas Baranavičius „Aušroje“ paskelbė nacionalinio išsivadavimo programą. Ir dvidešimtmečiu anksčiau, kol popiežius Leonas XIII pakvietė kunigus dirbti visuomeninio darbo.

Kodėl taip pasisekė panemunėliečiams? Nes jie turėjo savo nepranokstamą lyderį kunigą Joną Katelę. Jis buvo visa galva aukštesnis už visus kitus – išmintingesnis, toliau žiūrintis, giliau matantis. Ir paskui save vedantis parapijiečius. Tai jis į tarnystės Lietuvai kelią pastūmėjo būsimos nepriklausomos Lietuvos kūrėjus.

Jokia tautinė valstybė negali egzistuoti be savo laisvės, mokslo, kalbos, visuomeninės veiklos, ekonominės gerovės. Pats švietimo patriarchas gynė lietuvybę, kontržvalgybininkė Marcelė Kubiliūtė 1919 m. apgynė Kauną ir visą Lietuvą nuo lenkų armijos okupacijos, jos brolis Juozas Kubilius kūrė Tautos Pažangos partiją, o premjeras Juozas Tūbelis su bendražygiais pasiekė tarpukario Lietuvos ekonominį suklestėjimą.

Tiesa ta, jog yra daug didelių užmojų žmonių, bet yra už juos ir didesnių, ir didžiausieji: J. Katelė, J. Kubilius, M. Kubiliūtė, J. Tūbelis. Kokie jų sėkmės garantai? Stiprios šaknys. Mokslas – langas į ateitį.

J. Katelės tėvai – darbštūs, stiprūs ūkininkai iš karališkojo Suvainių sodžiaus Kupiškio parapijoje, kuris nepažino baudžiavos. Stebėtinas tėvų įžvalgumas: iš penkių sunų keturis sūnus leidžia į mokslus – vienas bus „vetirinoras“, du miškininkai, o Jonas – kunigas. Jie suprato – Lietuvai reikia mokytų žmonių.

Jonuko mokslo kelias vingiuoja iš Kupiškio pradžios mokyklos į Panevėžio bajorų mokyklą, iš jos - tiesiai į Varnių kunigų seminariją, kurioj viešpatavo vyskupo Motiejaus Valančiaus geležinė valia - kunigai privalo steigti parapines mokyklas ir mokyti parapijiečius lietuviškai.

Zarasuose jis baigia žiauriausią gyvenimo mokyklą, nes čia buvo įsiliepsnojęs 1863 m. sukilimas, čia šaudė ir korė sukilėlius prieš caro valdžią.

Juozo ir Marcelės Kubilių tėvų namai Tindžiulių kaime - tikras lietuvybės lopšys. Juose dažnas svečias - J. Katelė. Juose tiesiog sklando patriotinė dvasia. Motina, baigusi kunigo lietuvišką mokyklą, lietuviškai skaityti ir rašyti mokė savo ir kaimynų vaikus. Klojime vaidinami lietuviški vaidinimai, namuose slepiamos lietuviškos knygos. Savo namuose vos septynerių Marceliukė įvykdo savo pirmąjį “žygdarbį” - sužinojusi apie kaime pasirodžiusius caro žandarus su kaimynų berniuku ištempia ir paslepia pilną maišą lietuviškų knygų.

Dvidešimčia metų vyresnis už Marcelę brolis Juozas, supratęs, jog silpnos sveikatos sesuo negalės dirbti sunkių darbų kaime, ją, vos trylikametę, išsiveža į miestą, kad ji galėtų mokytis. Pats, jau baigęs gimnaziją, stengėsi, kad ko nors siektų ir sesuo. Marcelė labai karštai kimba į mokslus ir Panevėžyje, ir Vilniuje, ir Voroneže, o Petrapilyje baigia ir gimnaziją, ir buhalterių kursus. Marcelė visada, kai tik galėjo, kažkur dirbo ir mokėsi. Revoliuciniame Petrapilyje visada alkana, suvalgiusi dienos maisto normą (3 bulves ir ketvirtį svaro duonos) vis tiek mokėsi. Toks buvo didelis noras kažką pasiekti, o pasiekus tarnauti Lietuvai.

Juozo Tūbelio šeimoje tvirtybės uola buvo tėvelis. Stiprus iš prigimties, gabus to meto verslininkas - paveldėjęs 20 ha žemės Ilgalaukiuose, išplėtė jos plotus iki 200 ha dvarelio. Daug prisidėjo, kad Panemunėlyje iškiltų tokia didelė ir graži bažnyčia - negailėjo jos statybai nei pinigų, nei jėgų, buvo jos statybos komiteto pirmininkas.

Tai iš tėvelio Juozas paveldėjo neeilinius gabumus, o iš krikštatėvio kunigo J. Katelės pasisėmė dvasios stiprybės. Jis nuo pat vaikystės pasijuto Lietuvos sūnumi ir suprato, jog reikia mokytis, kad galėtų jai tarnauti. Už patriotinę laikyseną išmestas iš Mintaujos gimnazijos, vėliau baigė Liepojos gimnaziją; išmestas iš Varšuvos instituto baigė agronomijos studijas Rygos institute. Niekada nepasidavė.

Tarnystės keliais

Tarnauti Lietuvai - tai visų keturių Panemunėlio krašto didžiųjų žmonių šventas ir labai sąmoningas pasirinkimas. Tarnauti nuo pat pirmo iki paskutinio atokvėpio - be jokių sustojimų, atostogų, išeiginių, nesitikint jokio pripažinimo ar atlyginimo.

Kunigas J. Katelė net gulėdamas mirties patale sakė: “Kol krutės nors mažasis mano pirštelis, rūpinsiuos savo mažutėlių švietimu”.

Kai sužinojo, ko siekė, tai ir atsirado jėgų pasiekti ir būdų, kaip tai padaryti. Tad siekdamas, kad Lietuva nebūtų surusinta ir nežūtų lietuvybė, mokė būsimus daraktorius, prašė ūkininkų priglausti lietuviškas mokyklas, ieškojo lietuviškų knygų. Visa parapija pasidarė viena mokykla - ir namuose tėvai mokė vaikus, vaikai - tėvus, broliai ir seserys vieni kitus…

J. Tūbelis nuo pat jaunumės suprato - būtina kurti tautos ekonominės gerovę: vykdyti žemės reformą (gatvinius kaimus išskirstyti į vienkiemius), šviesti ūkininkus (siekti našesnio ūkininkavimo būdų), jungti ūkininkų ir valstybės pastangas (steigti didelius kooperatyvus).

Su niekuo nepalyginamas J. Tūbelio vaidmuo tarpukario Lietuvoje: pasikeitė 18 vyriausybių, bet jis net 8,5 metų išliko premjeras, iš profesijos būdamas agronomas, net 11 metų valdė finansų ministeriją. To mūsų valstybėje iki jo nebuvo ir nebus.

Ir jo, kaip valstybininko, rezultatai stebinantys: Lietuva lipo iš atsilikimo. Įkurti 3 stambūs, galingi kooperatyvai, kooperatininkai supirko, perdirbo ir eksportavo net į 50 valstybių. Daugelyje sričių Lietuva pasivijo ir kai kuo net pralenkė kitas Baltijos ir Skandinavijos šalis. Sviesto, mėsos eksportas nešė Lietuvai milijonus, tad valstybė jų negailėjo nei ūkininkams, nei kooperatininkams remti. Augo, plėtėsi miestai, fabrikai. Ypač išgražėjo Kaunas - iškilo moderniausi rūmai, kurių architektūra prilygo europinio lygio pastatams. Ne veltui prieškarinis Kaunas buvo vadinamas Mažuoju Paryžiumi, kuriame suklestėjo kultūra ir menas.

Marcelė Kubiliūtė - nepailstanti kovotoja už Lietuvos laisvę. Visas jos kelias nužymėtas žygiais: 1918 m. grįžusi iš Petrapilio mokosi mėtyti granatas, kad galėtų kovoti su vokiečių tankais; 1919 m. su lenkų leitenantu Petru Vrublevskiu iš geležinkelių seifų išvagia slaptus dokumentus, kurie atskleidžia slaptus poeviakų kėslus užgrobti Kauną; 1920 m. į majoro Antono Jankovskio gėrimą įpylusi migdomųjų, jį užmigdo ir pagrobia Lietuvai svarbius dokumentus. 1920 m. įvykdo ir kitą žygdarbį: su drauge Rasų kapinėse slapta palaidoja 19 lietuvių savanorių. 1921 - 1922 metais dirbo pavojingiausią kontržvalgybininkės darbą, kai lenkų šnipai lipo ant kulnų. Marcelė gudragalviškai sugebėdavo rasti landų, per kurias vikriai įlįsdavo ir gaudavo visai Lietuvai gyvybiškai svarbių žinių apie lenkų kariuomenės judėjimą, dislokacijos vietas, ginkluotę, karinius pasirengimus.

- - -

Visi keturi Panemunėlio parapijos didieji žmonės ėjo vienu tarnystės Lietuvai keliu, jį pradėję dar carinės priespaudos laikais, kai lietuvių Tautai reikėjo laisvės, mokslo, kultūros, partijų, laikraščių, sotesnio duonos kąsnio. Visą gyvenimą be jokių sustojimų jie dirbo ir gyveno taip, tartum nuo jų vienų būtų priklausęs visos Lietuvos likimas. Ir deginte sudegino save, mirė nuo pačių baisiausių ligų: džiovos, vėžio, širdies smūgio.